SL Uradni list Evropske unije C 317/103

Mnenje Evropskega ekonomsko-socialnega odbora o predlogu uredbe Evropskega parlamenta in Sveta o spremembi Uredbe (ES) št. 1321/2004 o vzpostavitvi upravljavskih struktur Evropskega satelitskega radio-navigacijskega sistema

(COM(2009) 139 konč. – 2009/0047(COD))

(2009/C 317/19)

Poročevalec: g. MCDONOGH

Svet je 21. aprila 2009 sklenil, da v skladu s členom 156 Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o naslednjem dokumentu:

Predlog uredbe Evropskega parlamenta in Sveta o spremembi Uredbe (ES) št. 1321/2004 o vzpostavitvi upravljavskih struktur Evropskega satelitskega radio-navigacijskega sistema

COM(2009) 139 konč. – 2009/0047 (COD).

Strokovna skupina za promet, energijo, infrastrukturo in informacijsko družbo, zadolžena za pripravo dela Odbora na tem področju, je mnenje sprejela 26. junija 2009. Poročevalec je bil g. MCDONOGH.

Evropski ekonomsko-socialni odbor je mnenje sprejel na 455. plenarnem zasedanju 15. in 16. julija 2009 (seja z dne 15. julija) s 174 glasovi za in 5 vzdržanimi glasovi.

1. Sklepi in priporočila

1.1 Odločno podpiramo predloge Komisije, saj je zakonodaja, sprejeta leta 2004, že precej zastarela.

1.2 Varnost sistemov je izredno pomembna; treba je sprejeti ukrepe, da se onemogoči hekerje.

1.3 Iz varnostnih razlogov je treba izvajati predlagano preverjanje ozadja zaposlenih, saj upravljavsko strukturo sestavlja civilno osebje. Osebje se mora zavedati svoje velike odgovornosti do končnih uporabnikov, da se zagotovi kontinuiteta in zanesljivost storitev.

1.4 Stroški za uporabnike morajo biti konkurenčni v primerjavi z drugimi podobnimi sistemi.

1.5 Pomembno je, da je Evropska unija neodvisna od drugih ponudnikov, ki lahko po želji izklopijo svoje sisteme, in da nadzoruje dejavnosti končnih uporabnikov iz komercialnih ali vojaških razlogov.

1.6 Državljane EU je treba ustrezno seznaniti s programom Galileo, saj bo posredno ali neposredno vplival na življenje večine državljanov, od pilotov, rudarjev do kmetov, in tudi zato, da bo mogoče popolnoma izkoristiti njegove možnosti.

1.7 Z Odborom se je treba posvetovati o napredku pri izvajanju tega projekta v različnih fazah procesa odločanja.

1.8 EESO podpira financiranje evropskih programov GNSS in poudarja, da je treba zagotoviti večletno financiranje, da se zajamči uspeh programov.

1.9 Priznati je treba vlogo EESO. Programi GNSS neposredno vplivajo na državljane, zato mora biti EESO o vsem obveščen in z njim se je treba posvetovati. Za razvoj in nadzor Galilea je odgovorno civilno osebje in potrebna je preglednost. Evropska komisija se mora še naprej posvetovati z EESO, saj se bodo pozneje pojavila pomembna vprašanja v zvezi z nadzorom, pravicami posameznikov in zasebnostjo.

2. Uvod

2.1 EESO je sprejel že več mnenj o programu Galileo (1).

2.2 Čimprejšnja vzpostavitev in delovanje Galilea sta pomembni zato, da bo imela Evropa tako kot ZDA svoj satelitski navigacijski sistem in ne bo odvisna od drugih ponudnikov teh storitev.

2.3 Tako se bo tudi z nacionalnega vidika povečala varnost, s komercialnega vidika pa bo zagotovljen prihodek. To bo omogočilo trženje in ponudilo dragocen vir dohodka.

2.4 EESO popolnoma podpira Komisijo pri tem zakonodajnem aktu, ki je nujno potreben.

3. Splošne ugotovitve o evropskih programih GNSS

3.1 Pomembno je, da je EU neodvisna od drugih velikih svetovnih ponudnikov satelitskih storitev. Vendar bo Galileo učinkovitejši na svetovnem trgu, EGNOS pa bo dopolnil druge sisteme ter izboljšal kakovost informacij.

3.2 Galileo omogoča tudi dostop do vesolja nekaterim državam članicam, ki sicer ne bi bile vključene v vesoljske dejavnosti. Programi GNSS morajo namenjati pozornost dobrim odnosom z javnostmi, s čimer se bo izboljšala podoba EU v javnosti in zagotovil uspeh programov. Dejavnosti v zvezi z izboljšanjem ozaveščenosti o koristih evropskih programov GNSS so potrebne zato, da se javnosti da možnost za čim boljše izkoriščanje novih priložnosti.

3.3 Evropski programi GNSS lahko pozitivno vplivajo na druge politike EU.

3.4 Spodbujati je treba raziskave na tem področju.

4. Posebne ugotovitve

4.1 Uredbo (ES) št. 1321/2004 je treba izrecno in hitro spremeniti iz naslednjih razlogov:

— sedanje stanje, v katerem soobstajata dve besedili, ki si delno nasprotujeta – Uredba (ES) št. 1321/2004 in Uredba (ES) št. 683/2008 – ni zadovoljivo s pravnega vidika;

— Uredba (ES) št. 683/2008 predvideva, da Komisija upravlja vse vidike v zvezi z varnostjo sistemov, hkrati pa uredba Organu dodeljuje nalogo varnostnega akreditiranja. Natančno vlogo Organa v zvezi z varnostjo in akreditiranjem je treba hitro razjasniti.

4.2 S to spremembo uredbe se za Agencijo postavljajo naslednji cilji:

— varnostno akreditiranje; Agencija v ta namen uvaja in spremlja izvajanje varnostnih postopkov ter pregleduje varnost evropskih sistemov GNSS;

— prispeva k pripravam na trženje evropskih sistemov GNSS, vključno s potrebno tržno analizo;

— zagotavlja obratovanje centra za varnost Galileo.

4.3 Predhodno vrednotenje je bilo izvedeno med ustanovitvijo Agencije leta 2004.

4.4 Ta sprememba pravil upravljanja Agencije je namenjena upoštevanju izkušenj, pridobljenih v okviru upravljanja Agencije, in njenega prispevka ter vloge v programih Evropskega satelitskega radio-navigacijskega sistema.

4.5 Zato je nujen nov okvir za javno upravljanje. Uredba (ES) št. 683/2008 predvideva:

— načelo stroge razdelitve pristojnosti med Evropsko skupnostjo, ki jo zastopa Komisija, Organom in Evropsko vesoljsko agencijo;

— v njej se na Komisijo prenaša odgovornost za upravljanje programov in

— natančno določajo naloge, ki so odtlej zaupane Organu.

4.6 Države članice ne morejo zadovoljivo doseči cilja vzpostavitve sistemov satelitske navigacije, ker ta cilj presega finančne in tehnične zmogljivosti posamezne države članice. Zato so ukrepi na ravni Skupnosti primernejši za izvedbo evropskih programov GNSS (Galileo in EGNOS).

V Bruslju, 15. julija 2009 Predsednik Evropskega ekonomsko-socialnega odbora Mario SEPI

(1) UL C 256, 27.10.2007, str. 73–75.

UL C 256, 27.10.2007, str. 47.

UL C 324, 30.12.2006, str. 41–42.

UL C 221, 8.9.2005, str. 28.